b'\n_START_ARTICLE_\nCenter za mobilnost in evropske programe izobra\xc5\xbeevanja in usposabljanja\n_START_SECTION_\nPravna podlaga in na\xc4\x8dela\n_START_PARAGRAPH_\nPravno podlago za vsebino programa dela in njegovo izvajanje predstavljajo nacionalni predpisi, ki urejajo podro\xc4\x8dje vzgoje in izobra\xc5\xbeevanja, usposabljanja in javnih financ ter predpisi Evropske unije s podro\xc4\x8dja izobra\xc5\xbeevanja ter usposabljanja in porabe prora\xc4\x8dunskih sredstev. Dopolnjujejo jo vsebinske usmeritve razvoja posameznega podro\xc4\x8dja (izobra\xc5\xbeevanja, usposabljanja ter zaposlovanja), ki so dolo\xc4\x8dene s strate\xc5\xa1kimi nacionalnimi dokumenti in dokumenti EU. Cmepius pri uresni\xc4\x8devanju nalog spo\xc5\xa1tuje naslednja na\xc4\x8dela: nepristranskost, prepre\xc4\x8devanje konflikta interesov, na\xc4\x8delo neprofitnosti.\n_START_SECTION_\nProgram dela in sredstva\n_START_PARAGRAPH_\nV skladu s pravili Evropske skupnosti (sklep o programu Vse\xc5\xbeivljenjsko u\xc4\x8denje) program dela in sredstva za delovanje Cmepius potrdita in zagotovita Evropska komisija na eni strani ter pristojno ministrstvo na drugi strani. Ta dva tudi neposredno sofinancirata, spremljata in nadzirata delovanje Cmepius. Center ob upo\xc5\xa1tevanju predpisov Evropske unije skrbi za celotno izvajanje tistega dela programov EU, ki se neposredno izvajajo na nacionalnem nivoju.\n_START_SECTION_\nProgrami\n_START_PARAGRAPH_\nDejavnosti nacionalnih agencij programov Evropskih skupnosti se nana\xc5\xa1a na sodelovanje Slovenije v programu Vse\xc5\xbeivljenjsko u\xc4\x8denje. Socrates je namenjen splo\xc5\xa1nemu izobra\xc5\xbeevanju in Cmepius skrbi za naslednje akcije: Comenius (podro\xc4\x8dje douniverzitetnega izobra\xc5\xbeevanja), Lingua (podro\xc4\x8dje jezikov), Minerva (podro\xc4\x8dje IKT), Grundtvig (podro\xc4\x8dje vse\xc5\xbeivljenjskega izobra\xc5\xbeevanja), Erasmus (podro\xc4\x8dje visokega \xc5\xa1olstva) in Arion (\xc5\xa1tudijski obiski)._NEWLINE_Poleg programa Socrates Cmepius skrbi \xc5\xa1e za program poklicnega in strokovnega izobra\xc5\xbeevanja in usposabljanja Leonardo da Vinci, od lanskega leta pa tudi za programa eLearning in Erasmus Mundus, ki vklju\xc4\x8duje samo podro\xc4\x8dje podiplomskega izobra\xc5\xbeevanja. V okviru programa eLearning Cmepius izvaja naloge nacionalne podporne enote (NSS) za akcijo eTwinning. V letu 2005 je Cmepius za\xc4\x8del z aktivnostmi za vzpostavitev in delovanje nacionalnega informacijskega centra za podporo mobilnosti raziskovalcev (portal Era-more)._NEWLINE_Cmepius izvaja program \xc5\xa1tipendiranja za mednarodno mobilnost (CEEPUS in bilaterarlni sporazumi). Poleg tega izvajajo \xc5\xa1e del nalog nacionalnega programov Eurydice in Tuji jeziki ter skupno izvedbo tematskih konferenc. Cmepius si bo prizadeval, da bo prevzel \xc5\xa1e nacionalno koordinatorstvo programa ES Tempus in Jean Monet, ki sta vsebinsko komplementarna programu Socrates/Erasmus. V preteklosti je Cmepius izvajal tudi program Fulbright ter \xc5\xa1tipendiranje \xc5\xa1tudija zamejcev in potomcev izseljencev, vendar ta dva programa sedaj izvaja Javni sklad Republike Slovenije za razvoj kadrov in \xc5\xa1tipendije.'